บล.โนมูระฯ อัพเป้าหุ้น BRR เก็งกำไรปีหน้าแข็งแกร่ง!
บล.โนมูระฯ อัพเป้า หุ้น BRR เก็งกำไรปีหน้าแข็งแกร่ง
21 ธ.ค. 2558

นายกรภัทร วรเชษฐ์ นักวิเคราะห์ บล.โนมูระ พัฒนสิน จำกัด (มหาชน) ระบุในบทวิเคราะห์ว่า บริษัท น้ำตาลบุรีรัมย์ จำกัด (มหาชน) หรือ BRR เดินหน้าสู่ผู้ผลิตน้ำตาลครบวงจรในปี 61 คาดกำไรโตเฉลี่ยปีละ 55%
โดยผลประกอบการในอุตสาหกรรมน้ำตาลจะเติบโตโดดเด่นที่สุดในช่วงครึ่งปีแรกปี 59 สำหรับช่วงการส่งมอบน้ำตาลส่งออกของอุตสาหกรรมน้ำตาลในประเทศไทย คือครึ่งปีแรกของปี (เดือนมี.ค. &amp; พ.ค.) ซึ่งเป็นเหตุผลสำคัญหนุนให้ผลประกอบการในช่วงครึ่งปีแรกแข็งแกร่งกว่าครึ่งปีหลัง
ทั้งนี้มีมุมมอง Strongly positive ต่อผลกำไรของบริษัทในครึ่งปีแรกของปี 59 จากปัจจัยบวกจากผลผลิตอ้อยเข้าหีบปี 59 ที่ 2.3 ล้านตันอ้อย (จาก 1.95 ล้านตันในปี 58) หรือเติบโต 17.9% จากปีก่อน พร้อมกำลังผลิตที่เพิ่มขึ้นจาก 17,000 ตัน/วัน เป็น 23,000 ตัน/วัน หรือเพิ่มขึ้น 35.2%
โดยใช้สมมติฐานราคาน้ำตาลโลกปี 59 แบบ Conservative เพียง 15.5 Cent/Pound หากราคาน้ำตาลปรับตัวขึ้นเกินคาดทุกๆ 1 Cent จะช่วยหนุนกำไรสุทธิเพิ่มขึ้นอีก 5% หรือหนุนราคาเป้าหมายขึ้น 0.50 บาท/หุ้น
ด้านโรงไฟฟ้าชีวมวลจำนวน 2 โรง กำลังการผลิตรวม 16 MW จะสามารถจ่ายไฟฟ้าได้เต็มกำลังตลอดในช่วงครึ่งปีแรกของปี 59 หลังจากปิดปรับปรุงครั้งใหญ่แล้วเสร็จในไตรมาส 3/58 นอกจากนั้นคาดว่า BRR จะสามารถจ่ายไฟฟ้าเชิงพาณิชย์ (COD) โรงไฟฟ้าชีวมวลโรงที่ 3 ได้ในช่วงไตรมาส 4 ปี 59
ทั้งนี้ยังยืนยันคำแนะนำ “ซื้อ” ที่ราคาเป้าหมายใหม่ 16.80 บาท (ปรับขึ้นจาก 14.80 บาทหรือเพิ่มขึ้น 13.5%) โดยเพิ่มมูลค่าของโรงงานผลิตเอทานอล (1.82 บาทต่อหุ้น) ไว้ในราคาเป้าหมาย ซึ่งคาดว่าอัตรากำไรสุทธิเติบโตเฉลี่ย 3 ปี (59-61) สูงถึง 55.1%  โดยปี 59 กำไรสุทธิจะเติบโต 90.8% จากการบันทึกรายได้โรงไฟฟ้าชีวมวลโรง 2 เต็มปีและโรง 3 ในไตรมาส 4 ปี 59, ต่อเนื่องด้วย ปี 60 เติบโต 39.5% จากการบันทึกรายได้โรงชีวมวลโรง 3 เต็มปีและโรงงานผลิตเอทานอลในไตรมาส 4 ปี 60, ซึ่งจะผลักดันให้ BRR เป็นผู้ประกอบการน้ำตาลครบวงจรในปี 61 สอดคล้องกับจำนวนอ้อยเข้าหีบแตะระดับ 3 ล้านตัน